વધુમાં જેમ જેમ તેઓ ગીચ જંગલની અંદર જતા ગયા એમ પાછળની દિશામાં રહેલું લેબહાઉસ તો દેખાતું જ બંધ થતું ગયું અને ઠંડો પવન વધતો ગયો. થોડી હુંફાળી પૃથ્વીમાં, હુંફાળા દરિયા જે જમીન ઉપર હોય તેવી પૃથ્વી ઉપર આટલો મોટો વિસ્તાર શીતાગારમાં હોઈ શકે તેનું અચરજ વિનસને ખાસ થતું હતું. વધુમાં, જુદા જુદા અવાજો પણ સંભળાઈ રહેલા. પ્રાણીઓના અને કીટકોના. નાની સાઈઝના વાંદરા કુદાકુદ કરતાં દેખાતા હતા. દૂર બે ઝાડ વચ્ચે અલપ ઝલપ હરણ પણ જોવા મળ્યા. વિનસને હજુ યાદ રાખવું પડતું હતું કે તેને જે દેખાઈ રહ્યા છે તે કોઈ પ્રાણીના બચ્ચા નથી પણ પુખ્તવયના પ્રાણીઓ જ છે. કલ્કીને તે ત્રણેયને સમજાવેલું કે હવે પોષણક્ષમ વાતાવરણ રહ્યું ન હતું. માટે ઝાડ સાથે બધા પ્રાણીઓનો પણ અલ્પવિકાસ થયો હતો. માટે હાથી, ચિમ્પાન્ઝી, વાંદરા, હીપોપોટેમસ, બિડાલ કુળ એટલે કે બિલાડી વર્ગના ચિત્તો, દીપડો, વાઘ જેવા પ્રાણીઓ બધા નાના કદના થઇ ગયા હતા. અમુક પ્રાણીઓનું તો અસ્તિત્વ જ રહ્યું ન હતું. તેના જો અશ્મી મળી આવે તો તેમાંથી તે પ્રાણીની જાતિને ફરીથી અસ્તિત્વમાં લાવવાની કોશિશો દુનિયાની ઘણી લેબોરેટરીમાં ચાલુ જ હતી.